ଶ୍ରୀଜା ଅକୁଲା  (ଜନ୍ମ : ୩୧ ଜୁଲାଇ ୧୯୯୮), ଜଣେ ଭାରତୀୟ ଟେବୁଲ ଟେନିସ ଖେଳାଳି  । ସେ ଦୁଇଥର ଜାତୀୟ ଚାମ୍ପିୟାନ ହୋଇସାରିଛନ୍ତି । ବର୍ତ୍ତମାନ ସେ ଭାରତର ଏକ ନମ୍ବର ମହିଳା ଏକକ ଖେଳାଳି । ୨୦୨୨ ମସିହାରେ ସେ ଅର୍ଜୁନ ପୁରସ୍କାର ଲାଭ କରିଥିଲେ । ୨୦୨୨ ରାଜ୍ୟଗୋଷ୍ଠୀ କ୍ରୀଡ଼ାରେ ସେ ଶରତ କମଳଙ୍କ ସହ ଯୁଗଳ ଖେଳାଳି ଭାବରେ ଭାରତ ପାଇଁ ସ୍ୱର୍ଣ୍ଣ ପଦକ ଜିତିଥିଲେ । ୨୦୨୪ ମସିହା ଜୁନ ମାସରେ ସେ ପ୍ରଥମ ଭାରତୀୟ ଖେଳାଳି ଭାବରେ ଡବ୍ଲୁଟିଟି କଣ୍ଟେଣ୍ଡର ଏକଳ ପ୍ରତିଯୋଗିତା ଜିତିଥିଲେ । ପ୍ରାରମ୍ବିକ ଜୀବନ ଓ ଶିକ୍ଷା ଶ୍ରୀଜା, ହାଇଦ୍ରାବାଦର ଅଧିବାସୀ । ତାଙ୍କ ପିତା ପ୍ରବୀଣ କୁମାର ଓ ବଡ଼ ଭଉଣୀ ରାଭାଲୀ ଉଭୟ ଟେବୁଲ ଟେନିସ ଖେଳାଳି ଅଟନ୍ତି । ରାଭାଲୀ, ବିଶ୍ୱବିଦ୍ୟାଳୟ ସ୍ତରରେ ଟେବୁଲ ଟେନିସ ଖେଳିଛନ୍ତି । ଶ୍ରୀଜା ୯ ବର୍ଷ ବୟସରେ ପ୍ରଥମେ ବସିରବାଗଠାରେ ଥିବା ପଲ୍ସ ଏକାଡେମୀରୁ ଟେବୁଲ ଟେନିସ ଖେଳ ଶିଖିଥିଲେ । ତାପରେ ସେ ନାରାୟଣଗୁଡ୍ଡାଠାରେ ଥିବା ୱାଇଏମସିଏଠାରେ ଖେଳୁଥିଲେ । ସେ ସୋମନାଥ ଘୋଷଙ୍କଠାରୁ ତାଙ୍କ କୁକଟ୍ଟପଲ୍ଲୀଠାରେ ଥିବା କେନ୍ଦ୍ରରେ ମଧ୍ୟ ଟେବୁଲ ଟେନିସ ପ୍ରଶିକ୍ଷଣ ନେଇଥିଲେ । ସେ ନଗେନ୍ଦ୍ର ରେଡ଼ିଙ୍କଠାରୁ ମଧ୍ୟ ପ୍ରଶିକ୍ଷଣ ନେଇଥିଲେ । ଶ୍ରୀଜା +୨ରେ ୯୮.୭ ପ୍ରତିଶତ ନମ୍ବର ରଖି ପାସ କରିଥିଲେ । ପରେ ସେ ବାଣିଜ୍ୟରେ ସ୍ନାତକ ହାସଲ କରିଥିଲେ । ଖେଳ ଜୀବନ ୨୦୧୯ ଦକ୍ଷିଣ ଏସୀୟ କ୍ରୀଡ଼ାରେ ଶ୍ରୀଜା ଉଭୟ ମହିଳା ଯୁଗଳ ଓ ଦଳଗତ ପ୍ରତିଯୋଗିତାରେ ସ୍ୱର୍ଣ୍ଣପଦକ ହାସଲ କରିଥିଲେ । ୨୦୨୨ ମସିହାରେ ଅନୁଷ୍ଠିତ ୮୩ତମ ଜାତୀୟ ସିନିୟର ଟେବୁଲ ଟେନିସ ଓ ଆନ୍ତଃରାଜ୍ୟ ଟେବୁଲ ଟେନିସ ପ୍ରତିଯୋଗିତାରେ ମଧ୍ୟ ଶ୍ରୀଜା ଚାମ୍ପିୟନ ହୋଇଥିଲେ । ୮୨ତମ ସିନିୟର ଜାତୀୟ ପ୍ରତିଯୋଗିତାରେ ସେ ମନିକା ବାତ୍ରାଙ୍କଠାରୁ ହାରି ରନର୍ସ ଅପ ହୋଇଥିଲେ । ୨୦୨୨ ରାଜ୍ୟ ଗୋଷ୍ଠୀ କ୍ରୀଡ଼ା ପ୍ରତିଯୋଗିତାରେ ସେ ଶରତ କମଳଙ୍କ ସହ ମିଶି ଭାରତ ପାଇଁ ସ୍ୱର୍ଣ୍ଣ ପଦକ ଜିତିଥିଲେ । ୨୦୨୪ ମସିହା ଜାନୁଆରୀ ମାସରେ ଶ୍ରୀଜା ନିଜ ଜୀବନର ପ୍ରଥମ ଡବ୍ଲୁଟିଟି ଏକଳ ଟାଇଟେଲ ଜିତିଥିଲେ । ସେହି ବର୍ଷ ମାର୍ଚ୍ଚ ମାସରେ ସେ ସାରା ଡେ ନଟଲଙ୍କୁ ହରାଇ ନିଜର ଦ୍ୱିତୀୟ ଟାଇଟେଲ ଜିତିଥିଲେ । ୨୦୨୪ ମସିହା ଜୁନ ମାସରେ ସେ ଚିନର ଡିଂ ଜିଜେଙ୍କୁ ହରାଇ ପ୍ରଥମ ଭାରତୀୟ ଖେଳାଳି ଭାବରେ ଡବ୍ଲୁଟିଟି କଣ୍ଟେଣ୍ଡର ଏକଳ ପ୍ରତିଯୋଗିତା ଜିତିଥିଲେ । ସେହି ପ୍ରତିଯୋଗିତାରେ ସେ ଅର୍ଚ୍ଚନା କାମଥଙ୍କ ସହ ଖେଳି ଯୁଗଳ ଟାଇଟେଲ ମଧ୍ୟ ଜିତିଥିଲେ ।